Informácia

z kontroly Ochrana finančných záujmov Európskej únie: Program Phare SR 2002/000.610-15-133 (Zvýšenie zamestnateľnosti žien vo výkone trestu  v meste Nitra) – grantová schéma rozvoja ľudských zdrojov, komponent 2 Flexibilita trhu  práce

	Kontrolu Ochrana finančných záujmov Európskej únie: Program Phare SR 2002/000.610-15-133 (Zvýšenie zamestnateľnosti žien vo výkone trestu v meste Nitra) – grantová schéma rozvoja ľudských zdrojov, komponent 2 Flexibilita trhu práce vykonal Úrad vlády Slovenskej republiky v súlade s bodom B.4 "Zamerania kontrolnej činnosti Úradu vlády SR na II. polrok 2005", schváleného uznesením vlády SR č. 532 zo dňa 6. júla 2005.

	Cieľom kontroly bolo zistiť, či boli efektívne využité prostriedky poskytnuté Európskou úniou a zo štátneho rozpočtu na základe Zmluvy o poskytnutí Grantu uzatvorenej v rámci programov externej pomoci Európskej únie SR 2002/000.610-15-133. Kontrole bola podrobená realizácia grantovej schémy rozvoja ľudských zdrojov, komponent 2 Flexibilita trhu práce z Finančného memoranda Phare 2002. V prípade zistených nedostatkov sa malo zabezpečiť prijatie opatrení na ich odstránenie.

	Kontrola využitia prostriedkov  poskytnutých Európskou úniou a zo štátneho rozpočtu bola vykonaná v troch subjektoch, a to:

v Ústredí práce, sociálnych vecí a rodiny (ďalej len „ÚPSVaR“) 
v meste Nitra
vo Vzdelávacom inštitúte COOP, a.s. Mojmírovce

	Kontrola vo vybraných kontrolovaných subjektoch bola vykonaná Úradom vlády SR, sekciou kontroly v súčinnosti s expozitúrou Úradu vlády SR v Nitre a ÚPSV a R ako spoločná kontrolná akcia.

Realizácia projektu v rámci Finančného memoranda PHARE 2002

Všeobecným cieľom grantovej schémy financovanej z Finančného memoranda PHARE 2002 bola prevencia pred nezamestnanosťou, boj proti nezamestnanosti, rozvoj ľudských zdrojov a podpora sociálnej integrácie a flexibility trhu práce. Za účelom jeho naplnenia ÚPSVaR stanovil nasledujúce opatrenia a cieľové skupiny, na ktoré majú byť zamerané predkladané projekty:
•	opatrenie 1: "Podpora a implementácia preventívnych opatrení zameraných na riešenie špecifických potrieb nezamestnaných". Cieľovou skupinou, na ktorú mali byť zamerané projekty v rámci opatrenia, boli krátkodobo nezamestnaní, mladí nezamestnaní, nezamestnaní vo vekovej skupine 45 - 59 rokov, ženy vracajúce sa na trh práce, ľudia so zníženou pracovnou schopnosťou, nezamestnaní s nízkou kvalifikáciou a etnické menšiny.
•	opatrenie 2: "Podpora integrácie a reintegrácie nezamestnaných do pracovného života posilňovaním ich zamestnateľnosti". Cieľovou skupinou, na ktorú mali byť zamerané projekty v rámci opatrenia, boli mladí nezamestnaní vo veku 15 – 29 rokov, nezamestnaní vo vekovej skupine 45 – 59 rokov, ženy vracajúce sa na trh práce, ľudia so zníženou pracovnou schopnosťou, nezamestnaní bez kvalifikácie a väzni. 

Celkový rozpočet grantovej schémy financovanej v rámci Finančného memoranda PHARE 2002 bol 2,4 mil. EUR. Projekty mohli príjemcovia realizovať samostatne alebo v spolupráci s partnermi, ktorí spĺňali kritériá oprávnenosti. Výška finančnej podpory jednotlivých projektov bola do 100 % oprávnených nákladov projektu príjemcu, pričom minimálna výška grantu je 10.000,- EUR a maximálna výška je 65.000,- EUR.

     Predmetom kontroly bol projekt „Zvýšenie zamestnateľnosti žien vo výkone trestu v meste Nitra“, na ktorý kontraktačný orgán ÚPSVaR sa zmluvne zaviazal poskytnúť príjemcovi pomoci Mestu Nitra grant maximálne 29.052,- EUR. Mesto Nitra v rámci projektu realizovalo v partnerstve so Vzdelávacím inštitútom a.s. Mojmírovce rekvalifikačný kurz „Dámska krajčírka“, ktorého cieľom bolo zvýšenie manuálnych zručností, zamestnateľnosti a podpora integrácie do pracovného života rizikovej cieľovej skupiny žien vo výkone trestu.

     Rekvalifikačný kurz bol realizovaný v súlade s opatrením č. 2 grantovej schémy – podpora a implementácia preventívnych opatrení zameraných na riešenie špecifických potrieb nezamestnaných.

	Kontrola bola vykonaná v čase od 22. 11. 2005 do 26. 1. 2006 za kontrolované obdobie od 3. 9. 2003 do 30. 12. 2005.

*   *   *   *   *

V nadväznosti na určený zámer kontroly, vyplývajúci zo Zamerania kontrolnej činnosti Úradu vlády SR na II. polrok 2005, boli na kontrolovaných subjektoch predmetom kontroly najmä nasledujúce oblasti:

1)	Overenie postupu príjemcu podľa Smerníc pre žiadateľov grantu k Výzve na predloženie návrhov z Finančného memoranda PHARE 2002 (ďalej len "smernice pre žiadateľov")
2)	Dodržiavanie podmienok realizácie aktivít grantu podľa Zmluvy o poskytnutí grantu uzatvorenej v rámci programov externej pomoci Európskej únie (ďalej len "zmluva o poskytnutí grantu") 
a)	Overenie, či príjemca realizoval všetky aktivity uvedené v zmluve o poskytnutí grantu
b)	Realizácia projektu v stanovenej lehote
c)	Uskutočnenie obstarávania v súlade so zmluvou o poskytnutí grantu
d)	Predkladanie správ o realizácii projektu v súlade so zmluvou o poskytnutí grantu
3)	Dodržiavanie postupu pre použitie finančných prostriedkov grantu
a)	Dodržanie postupu pri nakladaní s finančnými prostriedkami Európskej únie v zmysle zmluvy o poskytnutí grantu a jej príloh 
b)	Efektívne využitie vynaložených finančných prostriedkov
4)	Dodržiavanie zákona o účtovníctve 
5)	Uskutočnenie kontroly implementácie projektu a využitia finančných prostriedkov vnútornou kontrolou, resp. iným orgánom kontroly
6)	Vedenie dokumentácie projektu v štátnom jazyku

*   *   *   *   *

Projekt realizovaný v rámci Finančného memoranda PHARE 2002

1) Overenie postupu príjemcu podľa smerníc pre žiadateľov

	ÚPSVaR spolu s výzvou na predkladanie projektov financovaných z grantovej schémy SR 2002/000.610-15-133 zverejnilo smernice pre žiadateľov. V týchto smerniciach pre žiadateľov je uvedený podrobný popis podmienok a pravidiel, ktoré mali byť dodržané žiadateľom o grant pri predložení jeho žiadosti, popis postupu žiadateľa pri predkladaní žiadosti o grant, ako aj pravidlá hodnotenia a výberu žiadostí. Smernice pre žiadateľov obsahujú zoznam kritérií oprávnenosti rozdelený do troch skupín:

-	kritériá určujúce, ktoré organizácie môžu požiadať o grant;
-	kritériá určujúce, ktorým projektom môže byť poskytnutý grant;
-	kritériá určujúce, ktoré  typy nákladov môžu byť financované z grantu.

Prílohu k smerniciam pre žiadateľov tvorí Formulár žiadosti o grant. Výberové komisie  mali do ďalšieho hodnotenia akceptovať len projektové návrhy, ktoré boli predložené na stanovených formulároch. Žiadateľ (mesto Nitra) v súlade so smernicou pre žiadateľov konzultoval vhodnosť návrhu projektu s ÚPSVa R, ktorý odporučil realizovať predložený návrh. Formulár žiadosti o grant bol spolu s podpornými dokumentmi predložený kontraktačnému orgánu (ÚPSVaR) 3. 2. 2004 o 11,00 hod., t.j. v stanovenom termíne. Správnosť a presnosť údajov potvrdil žiadateľ čestným prehlásením, ktoré tvorilo súčasť žiadosti. Schválenie žiadosti o udelenie grantu po uskutočnení hodnotenia a výberu žiadosti bolo zaslané žiadateľovi v zmysle bodu 2.5 smerníc pre žiadateľov dňa 23. 4. 2004.
 
Kontrolou sa nezistili nedostatky a postupy boli realizované v zmysle smerníc pre žiadateľov.

2. Dodržiavanie podmienok realizácie aktivít grantu podľa zmluvy o poskytnutí grantu

a)	Overenie, či príjemca realizoval všetky aktivity uvedené v zmluve o poskytnutí grantu

	S úspešným žiadateľom o grant, mestom Nitra ako príjemcom pomoci, uzatvoril Národný úrad práce (od 1. 1. 2004 ÚPSVaR) ako kontraktačný orgán zmluvu o poskytnutí grantu s účinnosťou od 1. 5. 2004. Príjemca pomoci realizoval v rámci uvedenej grantovej schémy  so Vzdelávacím inštitútom Mojmírovce, a.s. ako partnerom a s Ústavom na výkon trestu odňatia slobody Nitra ako spolupracujúcou inštitúciou projekt, ktorý bol zameraný na cieľ „Zvýšenie zamestnanosti a podpora integrácie do pracovného života rizikovej cieľovej skupiny“ – ženy vo výkone trestu.

        Špecifickým cieľom projektu bolo prostredníctvom realizácie rekvalifikačného kurzu „Dámska krajčírka“ zvýšiť manuálnu zručnosť cieľovej skupiny – žien vo výkone trestu, umožniť im získať certifikát v odbore a tým prispieť k zvýšeniu ich zamestnateľnosti a  pomocou motivačného kurzu   lepšie sa integrovať do reálneho života. Podľa očakávaných výsledkov projektu okrem realizácie rekvalifikačného a motivačného kurzu bolo jedným z výstupov pre 12 prepustených osôb aj zabezpečenie kontaktu na psychológa a členov projektového tímu, ktorí mali zabezpečovať pomoc pri ich integrácii do pracovného života minimálne počas dvoch mesiacov a tiež  mali byť písomne informovaní starostovia a primátori obcí a miest, aby im  na vybraných úradoch poskytli pomoc.

Kontrolou uskutočnenou na ÚPSVaR sa zistilo, že 

v záverečnej správe projektu predloženej mestom Nitra táto individuálna podpora účastníčok kurzov po prepustení z Ústavu na výkon trestu nie je vyhodnotená. Podľa vyjadrenia ÚPSVaR  doklady, ktoré by potvrdzovali splnenie špecifického cieľa projektu neboli partnerom projektu predložené.

Príčinou zistených nedostatkov bolo nesprávne  riadenie projektu príjemcom grantu, ktorý nevyžiadal potrebné doklady k vyhodnoteniu špecifického cieľa  projektu. 

b) Realizácia projektu v stanovenej lehote

	Na základe uzatvorenej zmluvy o poskytnutí grantu mala byť realizácia všetkých aktivít financovaného projektu ukončená do 30. 6.  2005. Dodatkom č. 1 k zmluve  bola skrátená doba realizácie projektu do 31. 3. 2005.

Kontrolou predloženej dokumentácia bolo zistené, že príjemca realizoval všetky aktivity v stanovenej lehote.

c) Uskutočnenie obstarávania v súlade so zmluvou o poskytnutí grantu

	V súlade so zmluvou o poskytnutí grantu mal príjemca pri obstarávaní tovarov financovaných z prostriedkov grantu postupovať podľa ustanovení Prílohy IV – "Postupy pre udeľovanie subdodávateľských zmlúv", zmluvy o poskytnutí grantu. V tejto prílohe sú stanovené zásady a postupy, podľa ktorých má príjemca obstarávať jednotlivé tovary a služby od dodávateľov.

	Podľa uvedenej prílohy musel dodávateľ priložiť aj certifikát o pôvode dodávky, a to najneskôr s prvou faktúrou na úhradu za dodaný tovar.
	
	Kontrolou bolo zistené, že príjemcovi mestu Nitra dodávateľ vystavil uvedený certifikát až  8.4. 2005 (v deň splatnosti faktúry), z čoho vyplýva, že nebol predložený súčasne s prvou faktúrou, vystavenou k úhrade dňa 25. 3.  2005,  čo je v rozpore s bodom 2.2 Prílohy IV zmluvy o poskytnutí grantu..

Príčinou zistených nedostatkov bolo nedodržiavanie podmienok a ustanovení zmluvy o poskytnutí grantu a jej príloh.

d) Predkladanie správ o realizácii projektu v súlade so zmluvou o poskytnutí grantu

	V súlade s čl. IV zmluvy o poskytnutí grantu mal príjemca vypracovať a  predložiť ÚPSVaR ako kontraktačnému orgánu krátke technické správy o realizácii projektu (vrátane prehľadu  čerpania rozpočtu) každé tri mesiace a záverečnú správu v termíne do 15. 4. 2005 v slovenskom a anglickom jazyku. 

        Každá priebežná správa musela byť podľa bodu 2(3) Prílohy II zmluvy o poskytnutí grantu vyhotovená tak, aby umožnila porovnanie rozpočtu projektu s použitými prostriedkami, skutočnými nákladmi a dosiahnutými výsledkami. Záverečná správa mala zároveň obsahovať skutočnosti podľa bodu 2(3) Prílohy II zmluvy o poskytnutí grantu. Zároveň s predložením záverečnej správy kontraktačný orgán požadoval predloženie prevodov vlastníctva k majetku, získaného z prostriedkov grantu spolu s jeho zoznamom v slovenskom a anglickom jazyku, kópie finančného výkazníctva grantu a ďalších podporných dokumentov pre záverečné vyúčtovaniu grantu.  Pričom  príjemca grantu musel po skončení realizácie projektu  previesť  zariadenie, vozidlá a pomocný materiál zaplatený z rozpočtu projektu akémukoľvek miestnemu partnerovi projektu. 

Kontrolou bolo zistené najmä:

-	príjemca mal predkladať správy v trojmesačných intervaloch na určenom formulári. V predkladaných správach  takmer identicky popisoval realizáciu plánovaných aktivít projektu, bez porovnania cieľa a  očakávaných výsledkov uvedených v popise projektu.   Súčasťou krátkych technických správ boli aj vyhodnotenia čerpania finančných prostriedkov v danom období podľa jednotlivých rozpočtových podkapitol, v ktorých príjemca uviedol iba predpokladané výdavky čerpania rozpočtu,  pričom  mali byť rozpísané skutočné náklady,.  

-	príjemca grantu mal podľa bodu 1. čl. IV zmluvy o poskytnutí grantu   vypracovať a predložiť ÚPSVaR druhú krátku technickú správu v mesiaci november 2004.  Správa  bola vypracovaná až 8. 12. 200,.

-	príjemca predložil záverečnú správu v anglickej a slovenskej verzii podľa údajov na prvej strane správy dňa 14. 4. 2005. Z predložených  dokladov  ale  nie je zrejmé jej  skutočné  doručenie ÚPSVaR  v stanovenom termíne t.j. 15 dní od ukončenia projektu,

-	príjemca pomoci v zmysle zmluvy o partnerstve poskytoval partnerovi zálohové platby v maximálnej výške ceny predmetu plnenia podľa predpokladaného čerpania a nezabezpečil pred vypracovaním krátkych technických správ a záverečnej správy zúčtovanie záloh partnerom, 

-	darovacia zmluva na šijacie stroje bola medzi darcom mestom Nitra a obdarovaným Ústavom na výkon trestu odňatia slobody Nitra uzatvorená dňa 18. 6. 2004 a odovzdávací protokol č. 2/2004 bol podpísaný dňa 19. 6. 2004 ešte pred ukončením projektu (31. 3. 2005), čo je v rozpore s čl.7 (3) Prílohy II zmluvy o poskytnutí grantu.                                             
 
     Tieto nedostatky zapríčinili vznik nezrovnalostí medzi jednotlivými krátkymi technickými správami a záverečnou správou, čo malo za následok, že schvaľovanie záverečnej správy kontraktačný orgán pozastavil z dôvodu vykonania dodatočného overovania finančnej časti záverečného vyúčtovania čo oznámil príjemcovi pomoci dňa 19. 5. 2005. Následne inicioval vykonanie kontroly Úradom vlády SR, ktorá preukázala, že príjemca pomoci prostriedky  grantu použil v rozpore s ustanoveniami zmluvy o poskytnutí grantu a platnými právnymi predpismi vo výške 5.749,42 EUR.

3.	Dodržiavanie postupu pre použitie finančných prostriedkov grantu

a) Dodržanie postupu pri nakladaní s finančnými prostriedkami Európskej únie v zmysle ustanovení zmluvy o poskytnutí grantu a jej príloh

	Postup pri použití finančných prostriedkov grantu je stanovený v Prílohe II zmluvy o poskytnutí grantu, ktorá špecifikuje oprávnené náklady, postupy pri platbách a vedení účtovníctva. Pre vyúčtovanie prostriedkov grantu ÚPSVaR zverejnilo pre príjemcov grantu finančnú príručku, v ktorej spresnilo postupy a spôsob vyúčtovania. Na základe ustanovení zmluvy o poskytnutí grantu mohli príjemcovia v prípade potreby vykonať úpravy rozpočtu, avšak len do výšky 15 % sumy jednotlivých rozpočtových podkapitol. O týchto úpravách museli príjemcovia následne písomne informovať ÚPSVaR ako kontraktačný orgán.  

         Kontrolou dodržiavania postupu pri nakladaní s finančnými prostriedkami Európskej únie v zmysle ustanovení zmluvy bolo zistené, že kontraktačný orgán poskytol príjemcovi pomoci z plánovaných nákladov 29 052,- EUR 80%- tnú zálohu 23 242.- EUR. Čerpanie uvedenej sumy podľa skupín položiek rozpočtu bolo nasledovné :  

Skupina položiek	Plánované náklady	Vyúčtované náklady	V súlade so Zmluvou	V rozpore so Zmluvou	Prečerpanie	Nedočer-
panie	
1. Ľudské zdroje	23.220,00	22.120,13	17.602,60	4 517,53	563,15	6.180,55	
2. Cestovné	0,00	0,00	0,00	0,00	0,00	0,00	
3. Zariadenie a dodávky	3.300,00	1.400,71	1.031,23	369,48	0,00	2.268,77	
4. Miestna kancelária/náklady projektu	800,00	767,24	321,20	446,04	0,00	478,80	
5. Ostatné náklady, služby	386,00	416,37	0,00	416,37	0,00	386,00	
6. Priama podpora účastníkom	0,00	0,00	0,00	0,00	0,00	0,00	
7. Priame náklady projektu (1.-6.)	27.706,00	24.704,45	18 955,03	5 749,42	563,15	9.314,12	
8. Nepriame náklady projektu (max. 7% z PN)	1.346,00	1.111,94	1.111,94	0,00	0,00	234,06	
9. Celkové oprávnené náklady projektu (7.+8.)	29.052,00	25.816,39	20 066,97	5 749,42	563,15	9.548,18	
   
V čerpaní finančných prostriedkov boli zistené, najmä tieto nedostatky:
 
•	príjemca pomoci mesto Nitra aj napriek tomu, že  uplatnil presun finančných prostriedkov v rámci jednotlivých rozpočtových podkapitol, prečerpal  v niektorých položkách schválený rozpočet,
•	partner príjemcu v štyroch prípadoch uzatvoril s tou istou osobou súbežne na ten istý predmet plnenia a v rovnakom čase plnenia viacero typov zmlúv v zmysle Zákonníka práce a Obchodného zákonníka, pričom odmena za poskytnutú službu bola dojednaná odlišne, čo je v rozpore  s  „Príručkou pre príjemcov grantu k vyúčtovaniu ľudských zdrojov“, podľa ktorej mala organizácia uzatvoriť pracovné zmluvy alebo dohody,
•	partner príjemcu vo viacerých prípadoch uzatváral dohody o vykonaní práce s fyzickou osobou, kde dojednaný rozsah prác presiahol 300 hodín v kalendárnom roku, čo je v rozpore s § 226 Zákonníka práce,
•	príjemca pomoci podľa čl. VI zmluvy o partnerstve vyčlenil pre partnera sumu 22 380.- EUR v ktorej podľa rozpísanej špecifikácie neboli zahrnuté položky 1.1.1.7 psychológ-supervízor v sume 1.200.- EUR a 1.1.1.8. psychológ v sume 900,- EUR (tieto mal zabezpečiť príjemca pomoci). Aj napriek uvedenej skutočnosti partner uzatvoril zmluvy o poskytovaní služieb na zabezpečenie týchto aktivít, ako aj ich financovanie v rozpore s čl. VI ods.1 zmluvy o partnerstve.
	
	Tento spôsob uzatvárania zmlúv spôsobil, že realizácia predmetu, na ktorý bol grant poskytnutý, bola netransparentná. Tým, že poskytovateľ služby si mohol uplatňovať svoje finančné nároky zo všetkých uzatvorených zmlúv hrozilo, že služba mohla byť partnerom viacnásobne uhradená.

	 V súvislosti s týmito skutočnosťami po vyčíslení oprávnených nákladov bolo vyúčtovanie kapitoly č. 1 ľudské zdroje upravené  na sumu 17.602,60 EUR, pretože suma 4.517,53 EUR bola uhradená v rozpore s podmienkami zmluvy o poskytnutí grantu. 

Aj pri kontrole vyúčtovania ostatných rozpočtových položiek bolo zistené porušenie zmluvy o poskytnutí grantu,  napríklad:
	
•	rozpočtová položka 3.1 -   školiaci materiál, bol dodaný a vyfakturovaný dňa 5. 4. 2005 v sume 14 361,50 Sk (bez DPH),  t.j. 369,48 EUR. Dodávka a fakturácia materiálu bola uskutočnená dodávateľom Amirex, a.s. Nitra až po uplynutí lehoty na poskytnutie grantu t.j. 31. 3. 2005, pričom uvedená suma bola podľa príjemcom predloženej detailnej tabuľky pre vyúčtovanie grantu  vyúčtovaná už v  mesiaci január 2005,

•	pri  rozpočtovej položke 4.1 náklady na prevádzku vozidla sa  zistilo, že pracovníčke Vzdelávacieho inštitútu, COOP a.s. Mojmírovce boli vyplatené náklady na prevádzku vlastného motorového vozidla za cesty na pravidelné pracovisko dohodnuté  v pracovnej zmluve, čo sa podľa § 2  ods. 1 a 2  zákona č. 283/2002 Z. z.  o cestovných    náhradách v znení neskorších predpisov nepovažuje za pracovnú cestu. V dôsledku týchto  nedostatkov nie je možné považovať náklady na prevádzku motorového vozidla vo výške 446,0 EUR  za oprávnené náklady, 

•	cestovné príkazy pracovníkov podieľajúcich sa na realizácii projektu neboli dôsledne vyplnené a vyúčtovania neboli  predkladané do 10 pracovných dní po ukončení cesty v súlade s ustanoveniami zákona č. 283//2002 Z. z. o cestovných náhradách v znení neskorších predpisov. Chýbali niektoré podstatné náležitosti, ako napríklad dátum schválenia a vyúčtovania pracovnej cesty, vo vyúčtovaniach sa neuvádzajú časy začiatku a ukončenia pracovnej cesty, komu a kedy bola podaná správa o výsledku pracovnej cesty  a pod. Pracovné cesty boli povolené a schválené na začiatku jednotlivých mesiacov, ale vyúčtovanie všetkých pracovných ciest bolo schválené a uhradené až 31. 1 2005,

•	dvom  pracovníčkam, ktoré realizovali vstupné školenia lektorov boli vyplatené odmeny vo výške 416,37 EUR z položky 5.3 náklady na úvodné školenie, ktorá bola rozpočtovaná na prenájom priestorov, na realizáciu konferencie/semináru/kurzu, krátkodobý prenájom prezentačnej techniky alebo drobné občerstvenie. Uvedené prostriedky boli vyplatené v rozpore so zmluvou o poskytnutí grantu a tie s bodom 1.5. Príručky pre príjemcu grantu, 

•	kontraktačný orgán vo dvoch prípadoch nedodržal bod 3 a) čl. IV Zmluvy, podľa ktorého  mal príjemcovi poskytnúť zálohu vo výške 80 % z dohodnutej finančnej sumy prideleného grantu  do 45 dní odo dňa, keď obdrží od príjemcu pomoci žiadosť o platbu.

         Celkové náklady súvisiace s realizáciou projektu boli plánované príjemcom vo výške  29.052,00 EUR. V záverečnej správe podľa predložených dokladov vyúčtoval príjemca sumu  25.816,39 EUR.

         Kontrolou predložených dokladov bolo zistené, že  príjemca čerpal v rozpore so  zmluvou o poskytnutí grantu finančné prostriedky vo výške 5 749,42 EUR. Z uvedeného dôvodu bolo konečné čerpanie upravené na sumu 20 066,97 EUR v súlade  so zmluvou o poskytnutí grantu.  Pretože konečnému príjemcovi bola poskytnutá záloha vo výške 23 242,- EUR a vyčíslené úroky z poskytnutej zálohy predstavovali sumu 12,39 EUR,   v  zmysle čl. 18 – Vrátenie grantu, Prílohy II. zmluvy o poskytnutí grantu je príjemca  povinný vrátiť kontraktačnému orgánu v lehote do 45 dní od prijatia žiadosti vzniknutý rozdiel vo výške 3.187,42 EUR.

Príčinou vzniku zistených nedostatkov bolo nedodržiavanie podmienok a ustanovení zmlúv a smerníc, ktoré určovali základné princípy finančného riadenia a nakladania s finančnými prostriedkami ktoré boli určené na podporu programov Grantovej schémy rozvoja ľudských zdrojov financovaných z prostriedkov Európskeho spoločenstva a z prostriedkov štátneho rozpočtu. 

Škodlivým následkom takéhoto zanedbania bolo to, že finančné prostriedky neboli využité efektívne, neboli dodržiavané ustanovenia zmlúv, ktoré mohli mať následný priamy alebo nepriamy dopad na všetky zúčastnené strany, kontraktačný orgán, konečného príjemcu, partnera, dodávateľov, zamestnancov alebo na iné právnické a fyzické osoby zapojené do realizácie projektu a mohlo dôjsť k ohrozeniu naplnenia stanovených cieľov takejto pomoci.

b) Efektívne využitie vynaložených finančných prostriedkov

	V súlade s čl. 14 Prílohy II zmluvy o poskytnutí grantu sa za oprávnené náklady uhrádzané z poskytnutého grantu považujú len náklady nevyhnutné na realizáciu projektu, stanovené v zmluve a spĺňajú zásady správneho finančného riadenia, najmä s dôrazom na ukazovatele efektívnosti a rentability nákladov. 

Kontrolou  efektívnosti vynaložených prostriedkov bolo zistené, že:
•	 príjemca pomoci mesto Nitra  si síce uplatnil presun finančných prostriedkov v rámci jednotlivých rozpočtových podkapitol, ale aj napriek týmto úpravám v niektorých položkách prečerpal schválený rozpočet,
•	príjemca pomoci nedodržal čl.1(3) Prílohy II zmluvy o poskytnutí grantu tým, že nezaviazal Vzdelávací inštitút COOP, a.s. Mojmírovce v zmluve o partnerstve a tiež svojho dodávateľa Kaštieľ s.r.o. Mojmírovce v kúpnej zmluve, aby sa podmienky  jemu uložené kontraktačným orgánom,  vzťahovali aj na jeho partnera a dodávateľa,
•	príjemca pomoci v položkách 1.1.1.3 – lektori rekvalifikačného kurzu, 3.1 – školiaci materiál, 4.1 – náklady na prevádzku vozidla a 5.3 – náklady na semináre a kurzy pri použití prostriedkov z grantovej schémy ľudské zdroje neefektívne nakladal s poskytnutými prostriedkami Európskych spoločenstiev a štátneho rozpočtu. 

Nezaistením zmluvných podmienok príjemcom pomoci došlo k ohrozeniu projektu, čo následne spôsobilo, že projekt nebol realizovaný s náležitou starostlivosťou, efektívne, transparentne a svedomito v súlade s Prílohou II zmluvy o poskytnutí grantu.

4. Dodržiavanie zákona o účtovníctve

  	Podľa zákona 431/2002 Z. z.  o účtovníctve v znení neskorších predpisov účtovná jednotka účtuje a vykazuje účtovné prípady v období, s ktorým časovo a vecne súvisia, pričom účtovným obdobím je kalendárny rok, ak tento zákon neustanovuje inak. 

Kontrolou dodržiavania  uvedeného zákona bolo zistené, že:  
•	príjemca pomoci, mesto Nitra, viedol  prostriedky grantu na osobitnom bankovom účte, ku ktorému viedol účtovníctvo o realizovaní projektu ako súčasť vlastných účtov, pričom k príjmom a výdavkom projektu mal vytvorené analytické  účty,
•	partner príjemcu, Vzdelávací inštitút COOP, a.s. Mojmírovce,  nezabezpečil zúčtovanie účtovných prípadov v čase, s ktorými časovo a vecne súviseli v zmysle § 3 ods. 1 zákona č. 431/2002 Z. z. o účtovníctve v znení neskorších predpisov a tiež neviedol oddelené účtovníctvo. Príjmy od príjemcu grantu viedol na svojom bežnom účte. Uvedené konanie partnera bolo tiež v rozpore s čl. 16(1) Prílohy II zmluvy o poskytnutí grantu, podľa ktorého prostriedky musia byť vedené oddelene na samostatnom účte. 

	Príčinou vzniku uvedených nedostatkov bola nesprávna aplikácia platných právnych predpisov zo strany príjemcu.

5. Uskutočnenie kontroly implementácie projektu a využitia finančných prostriedkov vnútornou kontrolou, resp. iným orgánom kontroly

	Výkon kontroly  v čase implementácie projektu „Zvýšenie zamestnateľnosti žien vo výkone trestu v meste Nitra“ umožňovali nasledovné  právne predpisy a interné predpisy vydané na ich základe:

-	zákon č. 502/2001 Z. z. o finančnej kontrole a vnútornom audite v znení  neskorších predpisov,
-	zákon č. 10/1996 Z. z.  o kontrole v štátnej správe v znení neskorších predpisov (vykonávanie vnútorných kontrol vedúcim orgánu kontroly, ich vedúcich zamestnancov, vrátane odborných a kontrolných útvarov),
-	Finančné memorandum 2002, číslo programu: 2002/000.610.01 až 2002/000.610.23- Národný program 2002 pre Slovenskú republiku obdobie trvania do 30. novembra 2004,
-	Rámcová zmluva k finančnému memorandu, 
-	Zmluva uzatvorená medzi kontraktorom a prijímateľom pomoci (Príloha II. Všeobecných podmienok pre zmluvy o poskytnutí grantu financované Európskym spoločenstvom), 
-	Pokyny pre hospodárenie s finančnými prostriedkami pri realizácii programu Phare a Prechodného fondu Transition Facility zo dňa 17. decembra 2003 a jeho Dodatku č. 1, 
-	Organizačný poriadok Ústredia práce, sociálnych vecí a rodiny, 
-	interná  Smernica na zabezpečenie  aplikácie zákona  NR SR č. 502/2001 Z. z. o finančnej kontrole a vnútornom audite a doplnení niektorých zákonov v podmienkach ústredia a úradov práce, sociálnych vecí a rodiny (nadobudla účinnosť 01.02.2004) a interná norma č. IN – 046/2005 – Smernica na zabezpečenie aplikácie zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších prepisov v podmienkach ústredia a úradov (nadobudla účinnosť 01.08.2005).

Podľa čl. I ods. 3 zmluvy o poskytnutí grantu bol za realizáciu projektu plne zodpovedný príjemca. Výkon kontroly a monitorovanie projektov financovaných z prostriedkov Európskej únie zo strany kontraktačného orgánu upravujú Pokyny pre hospodárenie s finančnými prostriedkami pri realizácii programu PHARE a Prechodného fondu - Transition Facility. Podľa čl. 8 uvedených pokynov je sektorový koordinátor, ktorý je pracovníkom ÚPSVaR, zodpovedný za monitorovanie a koordinovanie monitorovania projektov v oblasti svojej pôsobnosti. Zároveň v súlade s čl. 8 a čl. 16 Prílohy II zmluvy o poskytnutí grantu môžu vykonať priebežné alebo následné hodnotenie projektov a kontrolu na mieste aj Európska komisia, Európsky úrad boja proti podvodom a Európsky dvor audítorov.

Kontrolou bolo zistené, že
•	kontraktačný orgán ÚPSVaR vykonal monitoring  implementácie projektu, dňa 12. 1. 2005 expertkou technickej pomoci ÚPSVaR a vnútornou audítorkou MPSVR SR  u partnera príjemcu a následne bola vykonaná obhliadka šijacích strojov v Ústave na výkon trestu odňatia slobody, Nitra,
•	kontraktačný orgán vypracoval monitorovaciu správu v ktorej bolo okrem iných skutočností uvedené v bode 3. Hodnotenie implementácie projektu, že „výška hroziacej škody sú faktúry odhadované v sume cca 211 000,- Sk za šijacie stroje, školiaci materiál a kancelársky materiál“. V závere monitorovacej správy sa ďalej uvádza, že „zistené skutočnosti indikujú podozrenie zo spáchania podvodu“. Avšak zistenia uvedené vo vypracovanej  monitorovacej správe nie sú doložené fotokópiami prvotných dokladov, resp. písomností, ktoré mali tvoriť jej neoddeliteľnú súčasť a ktoré by hodnoverne  preukázali zistenia, ktoré indikujú podozrenie zo spáchania podvodu, 
•	kontraktačný orgán  vypracovával v kontrolovanom období štvrťročné monitorovacie správy pre Úrad vlády SR a reprezentáciu Európskej komisie, kde v správe č. M/SR/ESC/05001 zo dňa 4. 5. 2005 je v záveroch spomenuté, že zistenia a závery z monitorovacej správy  boli predložené vnútornej kontrole Ústredia, aby vykonala podrobnú kontrolu,
•	odbor kontroly v spolupráci s odborom APTP a projektového riadenia nevypracovávali správy pri zistených nezrovnalostiach a pri podozreniach z podvodu v zmysle platného Organizačného poriadku ÚPSVaR,
•	príjemca pomoci, mesto Nitra,  nevykonával priebežné vnútorné kontroly,

Kontrolou sa ďalej zistilo, že v súvislosti so zistenými nezrovnalosťami pri monitorovacej návšteve uskutočnenej dňa 12. 1. 2005 vo Vzdelávacom inštitúte COOP a.s. Mojmírovce,  žiadali odbor metodiky ATP a projektového riadenia v mene  námestníčky generálneho riaditeľa ÚPSVaR  listom zo dňa 15 .2. 2005, listom zo dňa 22. 4. 2005   a tiež generálny riaditeľ ÚPSVaR listom zo dňa 10. 5. 2005 riaditeľa odboru kontroly o vykonanie kontroly. Na základe týchto podnetov sa uskutočnilo dňa 18. 5. 2005 pracovné stretnutie za účasti zástupcov odboru kontroly, odboru metodiky APTP a projektového riadenia a vnútornej audítorky ÚPSVaR, ktorá informovala prítomných, že 15. 4. 2005 príjemca grantu predložil kontraktačnému orgánu záverečnú správu a originály dokladov na overenie výdavkov, pričom v prílohe záverečnej správy boli priložené iné originály  účtovných dokladov ako boli predložené pri vykonaní monitorovacej návštevy. 

 Z pracovného stretnutia  vyplynul nasledovný postup: 

•	v súlade s čl. 2 bod 2(1) Prílohy II. zmluvy vyžiadať od príjemcu grantu dodatočné informácie týkajúce sa problému vyúčtovania grantu (referát projektu Phare),

•	v zmysle čl. 15 – Platba a úroky z omeškanej platby, bod 15(2) pozastaviť schvaľovanie záverečnej správy (referát projektov Phare), čo bolo oznámené príjemcovi pomoci listom č. 4871/2005-OMAPTP zo dňa 19. 5. 2005,

•	oznámiť finančnej polícii podozrenie zo spáchania podvodu na základe zistení uvedených v monitorovacej správe zo dňa 12. 1. 2005 a vyjadrenia audítorky MPSVR SR zo dňa 12. 5. 2005 (referát projektov Phare).

	Kontrolou predloženej dokumentácie sa nezistilo oznámenie podozrenia zo spáchania podvodu na základe zistení uvedených v monitorovacej správe referátom projektov Phare .

     Následne generálny riaditeľ  ÚPSVaR požiadal listom zo dňa 19. 5. 2005  generálneho riaditeľa sekcie kontroly Úradu vlády SR (doručené na ÚV SR 25. 5. 2005) o prešetrenie nedostatkov zistených aj pri predložení záverečného vyúčtovania. 

Kontrolou nebol zistený výkon kontroly implementovaného projektu inými orgánmi kontroly ani vnútornou kontrolou ÚPSVaR  (odborom kontroly a odborom metodiky APTP a projektového riadenia). Až na základe podnetu generálneho riaditeľa ÚPSVaR  bola vykonaná kontrola Úradom vlády, sekciou kontroly (odbor CKÚ OLAF pre SR) v súčinnosti s ÚPSVaR podľa schváleného zamerania kontrolnej činnosti ÚV SR na II. polrok 2005 v čase od 22. 11. 2005 do 26. 1. 2006. 

	Vzhľadom na kontrolou zistené nedostatky možno konštatovať, že systém kontroly a následné predkladanie správ o implementácii projektu, nie je z hľadiska efektívnosti kontrolných mechanizmov dostatočný, avšak jeho účinnosť je podmienená aj kvalitou systému vnútornej kontroly príjemcu  a tiež kontraktačného orgánu, ktorých nedostatok sa prejavil aj tým, že  kontraktačný orgán nepožadoval  ďalšie doplňujúce informácie a ani sa nijakým spôsobom nevyjadroval v 45-dňovej lehote k predloženým priebežným správam príjemcu, ako je stanovené  v článku 15(2) Prílohy II zmluvy o poskytnutí grantu.

6. Vedenie dokumentácie projektu v štátnom jazyku

Povinnosť viesť dokumentáciu v štátnom jazyku a povinnosť používať štátny jazyk vo vzájomnom styku verejnoprávnych orgánov ukladajú nasledovné právne predpisy:
•	Ústava Slovenskej republiky č. 460/1992 Zb., v znení zmien a doplnení ústavným zákonom č. 244/1998 Z. z., ústavným zákonom č. 9/1999 Z. z. a ústavným zákonom č. 90/2001 Z. z.
•	Zákon č. 270/1995 Z. z. o štátnom jazyku v znení neskorších predpisov
•	Pokyny pre hospodárenie s finančnými prostriedkami pri realizácii programu PHARE a Prechodného fondu – Transition Facility, schváleného uznesením vlády SR č. 1216/2003 a jeho Dodatku č.1.

           Kontrolou dokumentácie súvisiacej s realizáciou projektu, ktorú predložili kontrolované subjekty nebolo zistené porušenie uvedených platných právnych predpisov.

*   *   *   *   *

	Zo súhrnných výsledkov kontroly v kontrolovaných subjektoch vyplýva, že:

•	príjemca  pomoci, mesto Nitra, nesplnil povinnosť pri predkladaní krátkej technickej správy, ktorú  nepredložil v stanovenom termíne;

•	partner príjemcu, Vzdelávací inštitút COOP, a.s. Mojmírovce, v období implementácie projektu neviedol finančné prostriedky grantu oddelene na osobitnom účte a tiež neviedol oddelené podvojné účtovnícvo;

•	príjemca pri vyúčtovaní finančných prostriedkov grantu nepostupoval v súlade so všeobecne záväznými právnymi predpismi (uhrádzanie stravného a cestovného pre účastníkov na základe cestovných príkazov vyplnených v rozpore s ustanoveniami zákona č. 283/2002 Z z. o cestovných náhradách);

-	príjemca pomoci pri realizácii projektu  nezabezpečil efektívne vynakladanie prostriedkov poskytnutých  z grantovej schémy rozvoja ľudských zdrojov vo výške 5.749,42 EUR, ktoré použil  v rozpore so zmluvou o poskytnutí grantu,

-	príjemca pomoci nezabezpečil dodržiavanie Prílohy II zmluvy o poskytnutí grantu pre partnera, keď   tieto povinnosti nepremietol  do  Zmluvy o partnerstve zo dňa 1. 6. 2004,

-	partner uzatváral na realizáciu predmetu plnenia súbežné a duplicitné zmluvy  v  zmysle Obchodného zákonníka a Zákonníka  práce,

-	príjemca pomoci  vykonal prevod vlastníctva šijacích strojov  v priebehu realizácie projektu a v čase, keď ešte neboli z rozpočtu projektu príjemcom pomoci uhradené, 

-	nedostatky vo vypracovaní krátkych technických správ, ktoré nezobrazovali verne skutočnosti, ktoré predchádzali ich vypracovaniu, a ktoré vo finančnej časti uvádzali iba predpokladané výdavky čerpania rozpočtu. Tieto mali byť podnetom na vykonanie priebežnej kontroly využitia prostriedkov kontraktačným orgánom ÚPSVaR v čase realizácie projektu,

-	 u príjemcu pomoci bola vykonaná kontrola až Úradom vlády, sekciou kontroly (odbor CKÚ OLAF pre SR) v súčinnosti s ÚPSVaR na základe schváleného zamerania kontrolnej činnosti ÚV SR na II. polrok 2005 v čase od 22. 11. 2005 do 26. 1. 2006. 

-	realizácii projektu nebola venovaná náležitá pozornosť zo strany všetkých zainteresovaných subjektov, čo malo za následok, že nebol realizovaný dostatočne efektívne, transparentne a svedomito

Príčinami zistených nedostatkov boli najmä:

•	nedostatočná znalosť a uplatňovanie všeobecne záväzných právnych predpisov zo strany príjemcu;
•	nesprávna, neúplná a nedôsledná aplikácia zmluvných podmienok 
•	nedôsledné sledovanie čerpania finančných prostriedkov v jednotlivých kapitolách zo strany príjemcu.

V prípade, že nebudú prostriedky, ktoré  použil príjemca v rozpore so zmluvou o poskytnutí grantu vrátené kontraktačnému orgánu, budú tieto závery odstúpené príslušným orgánom štátnej správy.

 	Protokoly o výsledku kontroly, z ktorých informácia vychádza, boli prerokované v súlade so zákonom NR SR č. 10/1996 Z.z. o kontrole v štátnej správe v znení neskorších predpisov s kontrolovanými subjektmi a bolo im uložené prijať opatrenia na odstránenie zistených nedostatkov a predložiť ich sekcii kontroly v určených termínoch.

Bratislava, február 2006